Oorvloed: Geheime van gelukkig wees
Geheime van gelukkig wees
Wanneer laas het jy tien minute vroeër opgestaan om die sonsopkoms te bewonder? Of met kaal voete in die reën gehardloop? Kortom, wanneer laas het jy tyd gemaak om jou siel te voed?
Die siel is ons brug na Bron-energie. Tensy ons 'n gesonde siel kweek, ly ons emosioneel in ons verhoudings en bly ons geestelik honger. Net soos jou liggaam aandag, voeding en oefening nodig het, net so het jou siel koestering nodig om jou van binne gesond te hou.
Tyd vir stilword
Die stylvolste boeke op die rak is daardie wat met vernuf gebruik maak van wit spasie om besige teks mee af te wissel. Is daar genoeg "wit spasie" in jou lewe? Haal twee dinge van jou prioriteitslys af wat jy môre moet doen.
Dink aan mense wat in jou oë ryk siele het. Watter eienskappe maak hulle so? Skryf dit neer en dink hoe jy elkeen in jou eie lewe kan inbou.
Voltooi die sin op soveel maniere as wat jy kan: "As my siel goed versorg was, sou ek ..."
Dink terug aan die klein, onverwagse lekkertes in jou lewe. Daardie oproep van 'n ou vriendin. Die onverwagte wyshede wat elke nou en dan uit jou kind se mond glip. Verlustig jou daarin, want dié oomblikke gaan so gou verby.
Tyd vir verwondering
Dra jou slaapsak buitentoe en bring 'n aand onder die sterre deur. Verwonder jou aan die kreatiwiteit van die Heelal.
Maak 'n lys van eenvoudige dinge wat jou genot verskaf, soos die reuk van 'n braaivleisvuur, die rustige gekoer van 'n duif, of warm seesand tussen jou tone. Voeg daagliks iets by hierdie lys en probeer om ten minste weekliks een van hierdie dinge te ervaar.
Kinders is die grootste leermeesters oor hoe om alledaagse oombliklike in avonture te omskep. Weerstaan die drang om met grootmensverskonings vir hulle "nee" te sê.
Gaan sit vir tien minute met toe oë op 'n stil plekkie in jou tuin. Span jou sintuie in om waarlik bewus te raak van die klanke, reuke en voelbare dinge in jou omgewing.
Tyd vir wegbreek
Breek 'n slag weg van roetine af. Eet 'n ongewone ontbyt. Ry 'n ander pad werk toe. Hou piekniek op die gras. Gaan stap elke aand saam met jou gesin om die blok.
Teken 'n eenvoudige prentjie van die ideale "ruimte" waarna jou siel smag. Is dit 'n kolletjie in die son? 'n Bankie langs water tussen blomme? Sagte kussings om jouself op neer te vly? Bo-op 'n bergpiek met die vallei onder jou uitgestrek? As jy nie self hierdie ruimte kan herskep nie, herinner jou daaraan dat dit net sover soos jou verbeelding is.
Gee jouself 'n halwe dag sonder verpligtings. Gebruik hierdie tyd om oor jou keuses van die afgelope jaar te besin. Wat is jou doelwitte vir die jaar wat voorlê en hoe lyk jou plan van aksie om dit te verwesenlik?
Midde-in jou volgende krisis, neem 'n paar minute om jouself uit die situasie te verwyder. "Reis" in jou gedagtes na 'n stil plek, laat jou gees rus.
Tyd vir genesing
Sielkundiges het ontdek dat om met jou "verkeerde" hand te skryf, gedagtes en gevoelens kan openbaar waarvan jy onbewus was. Skryf 'n paar eerlike sinne met jou "verkeerde" hand neer. Skryf nou met die ander hand 'n liefdevolle, gerusstellende reaksie op elk.
Jy is so siek soos jou geheime. As jy met 'n geheim rondloop wat jou siel siek maak, raak daarvan ontslae.
Is daar dele van jouself wat jy verwerp omdat dit jou skaam laat voel of seer laat kry? Hou 'n verwelkomingspartytjie vir daardie deel van jou, kyk daarna, voel dit en aanvaar dit sodat jy daarmee saam kan leef. Maak nou vrede daarmee.
Tyd vir sielsgenote
Maak 'n lys van mense wat jou lewensgroei op een of ander manier ondersteun. Skryf langs elk 'n paar woorde oor die tipe steun wat hulle jou bied.
Stuur 'n briefie aan elk waarin jy dankie sê vir die manier waarop hulle jou help.
Sien die mense in die gemeenskap om jou raak – by die huis, werk, skool, kerk en daar waar jy jou sport of stokperdjies beoefen. Wat kan jy doen om hulle jou sielsgenote te maak?
Smee 'n vriendskap met iemand minstens twintig jaar ouer as jy. Kies iemand wat emosioneel en geestelik volwasse is en geniet die dieper lewenswyshede wat so 'n persoon in jou lewe kan bring.
Wat is 'n paar van die belangrikste eienskappe wat jy in 'n vriend soek? Fokus oor die volgende jaar om hierdie eienskappe in jouself te ontwikkel.
Soek doelbewus na dinge waaroor jy kan lag. Lees 'n paar comics, neem 'n lawwe DVD uit of lees 'n boek vol grappies voor bed-toe gaan tyd.
Sit die volgende sewe dae opsy om kreatiewe maniere te vind waarop jy vir iemand kan sê jy gee vir hom of haar om, sonder om woorde te gebruik.
Maak 'n gewoonte daarvan om een mens elke dag te prys. Wees opreg en spesifiek.
Dink vir 30 minute oor jou begrafnis na. Wat sal jy graag wil hê ander moet van jou onthou? Begin van vandag af só te leef dat hierdie woorde bewaarheid sal word.
As jy vandag moet sterf, wat is die vyf dinge wat jy sou wens jy meer tyd aan bestee het? Skryf dit neer en wend 'n doelbewuste poging aan om elke dag bietjie meer aandag aan elkeen te gee.
Voer jou siel vet aan 'n feesmaal van goeie sielskos en geniet die energie-inspuiting wat dit aan elke ander area van jou lewe sal gee!